Waarskuwing oor hoenderprodukteVerbruikers is Woensdag gewaarsku oor verkeerde etikette op sommige gevriesde hoenderprodukte wat landswyd verkoop word. Die departement van gesondheid het gesê die waarskuwing geld vir gevriesde hoenderporsies (individuele vinniggevriesde-porsies). “Die beskrywing lig die verbruiker nie in dat die produk ‘n saamgestelde voedsel is nie. Die vervaardiger voeg ‘n pekelwateroplossing by die porsies,” het Fidel Radebe, woordvoerder vir die departement, gesê. Die pekelwater bevat water, sout en voedselbymiddels insluitend verdikkingsmiddels en geurmiddels, wat in die hoenderporsies ingespuit word. Volgens Hadebe is die persentasie pekelwater tot soveel as 30%, waarvan 29% water beloop. Hy sê dit beïnvloed die gehalte uit ‘n voedingswaarde-oogpunt en verhoog die soutinhoud. Verkeerde etikette, of produkte wat sonder etikette verkoop word is egter nie ‘n gesondheidsrisiko nie. “Dit is belangrik dat verbruikers bewus is van die ware inhoud van die produkte en daarom bied ons hulle die geleentheid om die produkte na goeddunke te gebruik wanneer hulle dit aankoop,” het hy gesê. -SAPA